b'\n_START_ARTICLE_\nRock \'n\' Roll Party Tour\n_START_PARAGRAPH_\nRock \'n\' Roll Party Tour var en verdensturn\xc3\xa9 af det amerikanske rockband Smashing Pumpkins. Verdensturn\xc3\xa9en foregik umiddelbart efter udgivelsen af den f\xc3\xb8rste sang fra gratisalbummet Teargarden by Kaleidyscope, hvorfra "A Song for a Son" blev udgivet i december 2009 som den f\xc3\xb8rste af i alt 44 nye numre. Verdensturn\xc3\xa9en varede fra 17. april til 8. oktober 2010._NEWLINE_Verdensturn\xc3\xa9en bestod af 47 koncerter i 43 byer fordelt p\xc3\xa5 seks lande. Det var bandets f\xc3\xb8rste turn\xc3\xa9 uden Jimmy Chamberlin bag trommerne. Han havde forladt gruppen i starten af 2009, og Smashing Pumpkins gav ingen koncerter (under bandnavnet) i 2009. Koncerterne fandt sted i Nordamerika, Europa og Asien. Nogle uger efter turn\xc3\xa9ens var blevet afsluttet, tog bandet p\xc3\xa5 en mindre turn\xc3\xa9 i Oceanien og Sydamerika, som dog ikke officielt er en del af Rock \'n\' Roll Party Tour.\n_START_SECTION_\nSange\n_START_PARAGRAPH_\nEftersom verdensturn\xc3\xa9en blev foretaget i forbindelse med udgivelsen af de f\xc3\xb8rste sange fra internetalbummet Teargarden by Kaleidyscope, spillede bandet prim\xc3\xa6rt de sange, som der var eller senere skulle blive udgivet fra albummet. De mest spillede sange fra Teargarden by Kaleidyscope var "A Song for a Son", "Astral Planes", "Freak" og "Owata". Samtidig spillede bandet ogs\xc3\xa5 det nye nummer "As Rome Burns", der endnu ikke er blevet udgivet. Da turne\xc3\xa9n blev afsluttet, var der kun blevet udgivet seks sange fra det nye album, og derfor spillede bandet ogs\xc3\xa5 en god blanding af numre fra tidligere album._NEWLINE_Fra bandets tidligere album var de mest spillede sange "Today" og "Cherub Rock" fra Siamese Dream, "Tonight, Tonight" og "Bullet with Butterfly Wings" fra Mellon Collie and the Infinite Sadness, "Ava Adore" fra Adore, "Stand Inside Your Love" fra MACHINA/the Machines of God og "United States", "Tarantula" og "That\'s the Way (My Love Is)" fra Zeitgeist. Ogs\xc3\xa5 "Eye" fra soundtracket til filmen Singles og "My Love Is Winter" fra 2012-albummet Oceania blev spillet flittigt.'